钦定古今图书集成/明伦汇编/官常典/第285卷 > 贾谊新书 > 桓郁
## 钦定古今图书集成/明伦汇编/官常典/第285卷 > 贾谊新书 > 桓郁

按《后汉书》本传，郁字仲恩，少以父任为郎。敦厚笃学，
传父业，以《尚书》教授，门徒常数百人。荣卒，郁当袭爵，
上书让于兄子汎，显宗不许，不得已受封，悉以租入
与之。帝以郁先师子，有礼让，甚见亲厚，常居中论经
书，问以政事。稍迁侍中。帝自制《五家要说章句》，令郁
校定于宣明殿。以侍中监虎贲中郎将。永平十五年”，
入授皇太子经，迁越骑校尉。诏敕太子诸王各奉贺
致礼，郁数进忠言，多见纳录。肃宗即位，郁以母忧乞
身，诏听以侍中行服。建初二年，迁屯骑校尉。和帝即
位，富于春秋。侍中窦宪自以外戚之重，欲令少主颇
涉经学，上疏皇太后曰：“《礼记》云：‘天下之命，悬于天子。
天子之善，成乎所习。习与智长，则切而不勤；化与心
成，则中道若性。昔成王幼小，越在襁褓，周公在前，史
佚在后，太公在左，召公在右，中立听朝，四圣维之’”，是
以虑无遗计，举无过事。孝昭皇帝八岁即位，大臣辅
政，亦选名儒韦贤、蔡义、夏侯胜等，入授于前，平成圣
德。近建初元年，张酺、魏应召训亦讲禁中。臣伏惟皇
帝陛下躬天然之资，“宜渐教学，而独对左右小臣，未
闻典义。昔五更桓荣，亲为帝师，子郁结发敦尚，继传
父业，故再以校尉入授先帝父子，给事禁省，更历四
世。今白首好《礼》，经行笃备。又宗正刘方，宗室之表，善
为《诗经》，先帝所褒，宜令郁方并入教授，以崇本朝，光
示大化。”由是迁长乐少府，复入侍讲。顷之，转为侍中、
奉车都尉。永元四年，代丁鸿为太常，明年病卒。郁教
授二帝，恩宠甚笃，赏赐前后数百千万，显于当世。门
人杨震、朱宠皆至三公。初，荣受朱普学，章句四十万
言，浮辞繁长，多过其实。及荣入授显宗，减为二十三
万言，郁复删省，定成十二万言，由是有“《桓君大小太
常章句》。子普嗣，传爵至曾孙郁。中子焉能世传其家
学。孙鸾，曾孙郴，并知名。